BG
L 222/458
Официален вестник на Европейския съюз
8.9.2023 г.
Бележка: Когато от страната на трасето набор от функции на ATO GoA1/2 е внедрен чрез клас В, внедряването на бордовите функции на ATO се основава на договорни споразумения между УИ и железопътните предприятия, поради което няма задължителни изисквания за прилагане на ATO GoA1/2, докато линиите с внедрени функции на АТО и клас В от страната на трасето не бъдат преустроени така, че да съответстват напълно на ETCS, включително спецификациите за ATO от страната на трасето, посочени в допълнение А към настоящата ТСОС.
7.2.9.3.
RMR
GSM-R и/или FRMCS се внедряват в съответствие с изискванията за прилагане, изброени в точка 7.3.2.
7.2.10.
Поддръжка на спецификациите (корекции на грешки)
7.2.10.1.
Отговорности в рамките на процедурата за управление на измененията
В рамките на процедурата за управление на измененията (CCM) на спецификациите на ERTMS и преди влизането в сила на следващата официална версия на настоящата ТСОС грешките се класифицират като възпрепятстващи или невъзпрепятстващи нормалната експлоатация.
За грешките, които възпрепятстват нормалната експлоатация, производителите на бордово оборудване, операторите, които предоставят напр.
информация за появяването на грешката по време на нормална експлоатация, и управителите на инфраструктура, след като получат необходимата информация от производителите на оборудване, инсталирано от страната на трасето, описват своите продукти и внедрени системи по отношение на установената ситуация, като отговарят на въпросниците на ЕЖА (които включват решенията за отстраняване на грешките и мерките за смекчаване).
Отговорите на тези въпросници на Агенцията за железопътен транспорт се предоставят в срок от 3 месеца след публикуването на въпросниците, по-специално управителят на инфраструктурата оценява в рамките на въпросника на Агенцията дали: 1) въздействието на грешката е приемливо по отношение на безопасността и експлоатацията на мрежата; 2) въздействието на грешката е приемливо по отношение на оперативната съвместимост, което означава, че или: а) неприлагането на корекцията на грешка от страната на трасето би позволило на всяко возило с ERTMS, отговарящо на последната версия на ТСОС, да извършва нормално обслужване по мрежата; или б) неприлагането на корекцията на грешка на борда би позволило на съответното возило с ERTMS да извършва нормално обслужване по мрежата, която е в съответствие с ТСОС.
Агенцията публикува резултатите от своите въпросници по прозрачен начин.
7.2.10.2.
Отговорности на производителя на оборудване, използвано на борда и от страната на трасето
След публикуването на корекциите на грешки в дадена версия производителите актуализират съответно своите съставни елементи на оперативната съвместимост и отговарят за поддържането на съставните елементи на оперативната съвместимост съгласно изискваното в точка 4.2.20.1 (включително за поддържането на свързаните с тях ЕО сертификати) и в съответствие с преходните изисквания в допълнение Б (таблица Б3).
Тези актуализирани съставни елементи на оперативната съвместимост (включително свързаните с тях ЕО сертификати) се предоставят за интегриране в съответните подсистеми съгласно допълнение Б (таблица Б3).
Бележка: За съставните елементи на оперативната съвместимост, за които предоставената преди това информация, описана в точка 7.2.10.1, показва, че няма въздействие върху безопасността, експлоатацията и оперативната съвместимост, не се изисква актуализация.